Die Heuwels Fantasties 'herverbeel' treffers vir nuwe album | Maroela Media
Die Heuwels Fantasties. (Foto: Schalk Hanekom)
Ondanks 'n onsekere jaar vir kunstenaars wêreldwyd weens die Covid-19-pandemie het die musiekgroep Die Heuwels Fantasties pas hulle derde album in 2020 uitgereik.
Die jongste album, Herverbeel, volg kort op die hakke van 2021, wat in Mei vanjaar tydens vlak 4 van die inperking uitgereik is en die album 2021: Live in Lockdown, wat in Augustus die lig gesien het.
Met Herverbeel takel die groep nuwe verwerkings en akoestiese weergawes van hulle treffers, sowel as unieke samewerkings met verskeie kunstenaars. Die idee was om deur 'n nuwe bril na hulle bestaande liedjies te kyk.
Gunsteling-treffers word op die kop gedraai met verfrissende produksiestyle. Tresor, Tarryn Lamb, Laudo Liebenberg, Ampie, Die Krefies, Loki en Margot Rothman en die 19-jarige Chxrl het almal deel aan die nuwe album.
'n Splinternuwe enkelsnit getiteld "Hardloop weg" is ook saam met die nuwe album uitgereik en het vandeesweek die Maroela Media Afrikaanse Top-20 betree. Pierre Greeff, voorsanger van die groep, vertel dat hy die liedjie een oggend 03:00 op sy selfoon geskryf het.
Die omslag van 'Herverbeel'.
"Ek en Fred het daarna die lied eintlik baie gou aanmekaar gesit. Ek kan op my een hand tel wanneer die skryfproses deur die jare só maklik gebeur het en gewoonlik is daardie nommers nogal spesiaal. Dit voel ook, bygesê, soos 'n lied vir hierdie tyd waarin ons nou leef. Ons hoop mense voel dit ook."
"Ons het natuurlik nie tydens die inperking getoer nie en dit het dus soos die perfekte tyd gevoel om Herverbeel aan te pak. Dit was vir my 'n redelike maklike proses, want die lirieke is darem reeds geskryf. Ek is opgewonde oor baie van die samewerkings. Die verskillende vervaardigers het daarin geslaag om die liedjies soos nuwe liedjies te laat klink."
Hy vertel dit was op sy emmerskoplysie om saam met die kunstenaar Tresor te werk. Hy is te hoor in die verwerking van "Shangri-la".
"Margot se 'Mej. Sonneblom' is uitstekend. TJ Terblanche het weer eens ongelooflike werk gedoen in 'Verwag my terug' en Ampie en Murray Lubbe se weergawe van 'Ons moet leef' voel soos 'n ou classic, maar ook heeltemal anders. Almal wat saamgewerk het aan die album het uitmuntunde werk gelewer."
Ander bekende treffers wat in Herverbeel te hoor is, is "Beloofde land" saam met Richard Onraet, "Sy" saam met Danny Smoke en 'n nuwe akoestiese weergawe van "Leja".
'n Musiekvideo vir "Hardloop weg" is ook onlangs uitgereik en het reeds meer as 15 500 trefslae op YouTube. Hugo Brand het die regie behartig. Die aktrise Rolanda Marais is ook in die video te sien.